钦定古今图书集成/明伦汇编/氏族典/第043卷 > 《廖用贤尚友录》 > 时立爱
## 钦定古今图书集成/明伦汇编/氏族典/第043卷 > 《廖用贤尚友录》 > 时立爱

按《金史时立爱传》，“立爱字昌寿，涿州新城人。辽太康
九年，中进士第，调泰州幕官。丁父忧，服除，调同知春
州事。未逾年，调云内县令，再除文德令，枢密院选为
吏房副都承旨，转都承旨，累迁御史中丞。刚正敢言，
忤权贵，除燕京副留守。丁母忧，起复旧职，迁辽兴军
节度使，兼汉军都统。太祖已定燕京，访求得平州人”
韩询，持诏招谕平州，以平州为南京，用张觉为留守。
立爱遂去平州，归乡里。太祖以燕、蓟与宋新城入于
宋，宋累诏立爱，立爱见宋政日坏，不肯起。及宗望再
取燕山，立爱诣幕府上谒，拜同中书门下平章事。立
爱从宗望军数年，谋画居多，封陈国公。表求解机务，
不从。九年，为侍中，知枢密院事。久之，加中书令。天会
十五年，致仕，加开府仪同三司、郑国公。薨于家。